钦定古今图书集成/理学汇编/文学典/第196卷 > 《开州韦处厚侍讲盛山十二诗序》前人
## 钦定古今图书集成/理学汇编/文学典/第196卷 > 《开州韦处厚侍讲盛山十二诗序》前人

韦侯昔以考功副郎守盛山，人谓韦侯美士，考功显
曹，盛山僻郡，夺所宜处，纳之恶地，以枉其材，韦侯将
怨且不释矣。或曰：“不然。夫得利则跃跃以喜，不得利
则戚戚以泣，若不可生者，岂韦侯之谓哉？”韦侯读六
艺之文，以探周公、孔子之意，又妙为词章，可谓儒者。
夫儒者之于患难，苟非其自取之，其拒而不受于怀
“也，若筑河堤以障屋霤；其容而消之也，若水之于海，
冰之于夏日；其玩而忘之以文词也，若奏金石以破
蟋蟀之鸣，虫飞之声。况一不快于考功盛山一出入
息之间哉！”未几，果有以韦侯所为《十二诗》遗余者。其
意方且以“入溪谷，上岩石，追逐云月不足日”为事，读
而咏歌之，令人欲弃百事，往而与之“游，不知其出于
巴东以属朐䏰也。”于时应而和之者凡十人。及此年，
韦侯为中书舍人，侍讲《六经》禁中。和者通州元司马
为宰相，洋州许使君为京兆，忠州白使君为中书舍
人，李使君为谏议大夫，黔府严中丞为秘书监，温司
马为起居舍人，皆集阙下。于是《盛山十二诗》，与其和
者大行于时，联为大卷，家有之焉。慕而为者，将日益
多，则分为别卷。韦侯俾予题其首。